b"\n_START_ARTICLE_\nTestament d'Alfons I d'Arag\xc3\xb3 i Pamplona (1131)\n_START_SECTION_\nTranscend\xc3\xa8ncia\n_START_PARAGRAPH_\nAquest testament \xc3\xa9s molt conegut entre els historiadors i tingu\xc3\xa9 una transcend\xc3\xa8ncia inusual amb repercussions seculars. De resultes d'aquest i en no tenir descendents masculins, el rei Alfons I d'Arag\xc3\xb3 i Pamplona don\xc3\xa0 en her\xc3\xa8ncia tot el seu regne, tant el Regne d'Arag\xc3\xb3 com el Regne de Pamplona (\xc2\xabtotum regnum meum concedo\xc2\xbb) als Ordes militars. Aquest testament desencaden\xc3\xa0 un llarg i complex proc\xc3\xa9s successori que desemboc\xc3\xa0 d'una banda en la separaci\xc3\xb3 del Regne d'Arag\xc3\xb3 i el Regne de Pamplona, i de l'altra en l'adveniment del Casal comtal de Barcelona a la Casa reial d'Arag\xc3\xb3.\n_START_SECTION_\nLes proclamacions del bisbe Ramir Sanxes a Arag\xc3\xb3, i de Garcia Ramires a Pamplona\n_START_PARAGRAPH_\nLa donaci\xc3\xb3 \xc3\xadntegra del regnum que va fer Alfons I d'Arag\xc3\xb3 i Pamplona als Ordes militars era quelcom inassumible tant per a la noblesa aragonesa com per la navarresa. Al regne d'Arag\xc3\xb3 alguns nobles optaren per proclamar rex al bisbe Ramir Sanxes, germ\xc3\xa0 del difunt rei Alfons I i per tant membre de la dinastia Ximena, mentre que els nobles navarresos optaren per proclamar rex a Garcia Ramires, tamb\xc3\xa9 descendent d'una branca de la dinastia Ximena. _NEWLINE_Entre els nobles navarresos que donaven suport a aquest darrer hi havia Ladr\xc3\xb3n \xc3\x8d\xc3\xb1iguez que controlava els estrat\xc3\xa8gics territoris d'\xc3\x80laba i Haro. La lleialtat de la noblesa era imprescindible, ja que Garcia Ramires procedia d'un fill bastard del darrer rei de Pamplona San\xc3\xa7 IV de Navarra.\n_START_SECTION_\nLes aspiracions d'Alfons VII de Castella\n_START_PARAGRAPH_\nPer altra banda Alfons VII de Castella, per ser n\xc3\xa9t d'Alfons VI de Castella, cos\xc3\xad carnal leg\xc3\xadtim del darrer rei de Pamplona i emparentat doncs amb la dinastia Ximena, tamb\xc3\xa9 reclam\xc3\xa0 l'her\xc3\xa8ncia."